b'\n_START_ARTICLE_\nJakopi\xc4\x8devo sprehajali\xc5\xa1\xc4\x8de\n_START_PARAGRAPH_\nJakopi\xc4\x8devo sprehajali\xc5\xa1\xc4\x8de je glavni del Ple\xc4\x8dnikove promenade, s katero je Ple\xc4\x8dnik posegel v urbanisti\xc4\x8dno ureditev Lattermanovega drevoreda v ljubljanskem parku Tivolu._NEWLINE_Sprehajali\xc5\xa1\xc4\x8de pa je v uporabi tudi kot stalni razstavni prostor oz. galerija na prostem.\n_START_SECTION_\nZasnova\n_START_PARAGRAPH_\nSprehajali\xc5\xa1\xc4\x8de poteka od stopni\xc5\xa1\xc4\x8da grada Tivoli do podhoda pod \xc5\xbeelezni\xc5\xa1ko progo oz. trikotnega parka._NEWLINE_Ple\xc4\x8dnik je sprehajali\xc5\xa1\xc4\x8de uredil kot 25 m \xc5\xa1iroko pe\xc5\xa1\xc4\x8deno pot z robniki, 23 sredinsko postavljenimi betonskimi nosilci za steklene svetilke (med njimi pa je uredil cvetli\xc4\x8dno gredo) in klopmi ob straneh, nato pa je \xc5\xa1e promenado raz\xc5\xa1iril z novo zasajenim drevoredom. S tem je ne le vzpostavil povezavo med gradom Tivoli in centrom, ampak tudi povezal posamezne dele parka med seboj. Zaradi pogostega vandalizma so odstranili prvotne svetilke in jih nadomestili s kopijami._NEWLINE_Leta 2009 je bila promenada in s tem tudi sprehajali\xc5\xa1\xc4\x8de, kot Ple\xc4\x8dnikovo delo, razgla\xc5\xa1ena za kulturni spomenik dr\xc5\xbeavnega pomena.'